Pojednostavljena rudarska karta svijeta
**Rudarska geologija** je veoma kompleksna geološka disciplina, jer osim geoloških metoda koristi i različite tehnološke i ekonomske metode kako bi dovela do otkrivanja ležišta, odredila njegovu veličinu, oblik i koncentraciju korisnih komponenata.

Pojam ležišta mineralne sirovine
--------------------------------

**Rudno ili mineralno ležište** je mjesto višestrukog povećanja koncentracije rudne komponente u odnosu na prosječni sadržaj u zemljinoj kori, koje se po kvaliteti, količini i načinu zalijeganja, suvremenim tehničko-tehnološkim postupcima mogu eksploatirati. 
Svako rudno ležište je proizvod mobilizacije, transporta i odlaganja (depozicije) rudne materije uz karakteristične fizikalno-kemijske ili fizičke procese. 

**Granica eksploatabilnosti** ovisi o ekonomskim i geološkim uvjetima te o tehničko-tehnološkom razvoju.

Pojavljivanje rudnih tijela u prirodi
-------------------------------------

Oblik rudnih tijela zavisi o načinu postanka i geološkoj građi terena. Konture rudnih tijela mogu biti oštre ili postupne. Prirodne konture rudnih tijela ne moraju se podudarati s rudarskim (ekonomskim). Okolne stijene su nositelji orudnjenja.

Odnos rudnog tijela prema okolnim stijenama određuje njihov naziv:  

**a) Singenetska rudna tijela** (ležišta) nastala su sinhrono s okolnom stijenom. Razlikujemo krovinu i podinu u rudnom tijelu. Zovemo ih i stratiformna (jer formiraju sloj).
**b) Epigenetska rudna tijela** (ležišta) mlađa su od okolnih stijena.
**c) Konkordantna rudna tijela** (zaliježu u seriji sedimentih stijena, engl. Stratabound).
Singenetska rudna tijela su konkordantna, ali i epigenetska mogu biti konkordantna.
**d) Diskordantna rudna tijela** su isključivo epigenetska.

Podjela rudnih tijela prema obliku
----------------------------------

**a) Izometrična rudna tijela**

–*štokovi*...velika rudna tijela izgrađena od impregnacija do masivnih tipova orudnjenja (česta kod bakarnih porfirnih ležišta)
–*gnijezda*...mala rudna tijela, obično neravnomjerno raspoređena u prostoru
**b) Pločasta rudna tijela**

–*slojevi*...najčešći oblik kod sedimentnih ležišta, "slojevita ili slojna ležišta" (stratiformna i stratabound), ne moraju biti sedimentna, samo imaju izraženi uslojeni karakter, opisuju se padom, pružanjem i debljinom
–*lećasta rudna tijela*...čine prijelaz od slojeva ka gnijezdima
–*žična ili žilna rudna tijela*...mogu biti jednostavne i složene žile ili žile tipa konjskog repa
**c) Rudni stupovi**...imaju dvije dimenzije puno manje od treće

Tipovi orudnjenja
-----------------

Prema stupnju koncentracije korisnih minerala u rudnim tijelima i načinu ispunjavanja prostora razlikujemo različite tipove orudnjenja:

–**Impregnacioni tip orudnjenja** (diseminirani)...nejednoliko raspršene koncentracije rudne materije u okolnoj stijeni
–**Štokverkno-impregnacijski tip orudnjenja**...sistem sitnih prslina, pukotina ispunjenih rudnim mineralima zajedno s impregnacijama
–**Žiličasti tip orudnjenja**...orudnjenje vezano uz orijentirani sistem prslina i pukotina
–**Masivna (kompaktna) orudnjenja**...su najbogatija

Strukture rudnih ležišta
------------------------

**Struktura rudnih ležišta** zavisi o općim geološkim uvjetima tijekom stvaranja ležišta (litološke i strukturne karakteristike terena). Oblik endogenih ležišta zavisi o putevima fluida (pukotine, rasjedi, porozne stijene), povoljnim geološkim zamkama, reaktivnosti okolnih stijena koje nose rudište. 
U pre-rudnom stadiju geološke strukture su bitne za puteve fluida i za odlaganje rudne materije. Inter-mineralizacijski stadij je razvijen tijekom samog stvaranja rudnog ležišta. Post-rudni stadij je vrlo važan za razumijevanje građe ležišta, otkrivanje skrivenih rudnih tijela.

Strukture prema Schneiderhohn-u (1952.)

**a) Prema razvoju oblika mineralnih agregata**
–ksenomorfne (alotriomorfne, zrnaste)
–hipidiomorfne
–panidiomorfne
–porfirne
**b) Složeni sklopovi**
–mirmekitsko-grafične
–poikilitske
–izdvajanja
**c) Prema relativnoj veličini**
–jednoliko ili nejednoliko zrnate

Teksture rudnih tijela
----------------------

Prema prostornom uređenju mineralnih sastojaka mogu biti (po Schneiderhohn-u 1952.):

**a) Zrnaste**...bez izražene orijentacije
**b) Jednostavne, usmjerene**
- peraste
- listaste
- radijalne
**c) Pravilne i ritmičko-trakaste**
- slojevite
- naborane
- koncentrično-slojevite
- oolitske
- konkrecione
Karakteristični primjeri tekstura (Smirnov, 1975.) su: pjegava, trakasta, kokardna, ritmično trakasta, spužvasta, oolitska, kolomorfna, žiličasta, brečasta i druzna.

Geneza ležišta mineralnih sirovina
----------------------------------

Složeni fizičko-kemijski procesi koji dovode do formiranja ležišta prouzrokuju stvaranje koncentracija pojedinih elemenata koji je mnogo veći nego što je njihov srednji sadržaj u Zemljinoj kori. 

### Klasifikacija ležišta prema postanku

#### Magmatska (magmatogena) ležišta

Nastala su u glavnoj magmatskoj fazi kristalizacije, i posljedica su diferencijacije magme, zbog čega su vezana, za određene tipove magmatskih stijena. Ovdje, spadaju **likvaciona ležišta** (ili ležišta likvidnih segregata), **ranomagmatska** (ili ležišta kristalizacionih diferenci­jata) i **kasnomagmatska** (injekciona) ležišta.
Pegmatitska ili pneumatolitska ležišta, svrstavaju se prema ovoj podjeli u postmagmatska.

#### Sedimentna (sedimentogena) ležišta

Ova ležišta su stvarana na relativno niskim temperaturama (do maks. 50°C) i tlakovima koji odgovaraju atmosferskom, eventualno pritisku stupca vode prilikom njihovog formiranja u vodenoj sredini.
Sedimentogena (egzogena) ležišta dijele se u dvije vrste: **ležišta kore raspadanja** i **sedimentna ležišta**.

#### Metamorfna (metamorfogena) ležišta

Postoje dva tipa ovih ležišta: **metamorfizirana** (ležišta drugih genetskih tipova koja su zahvaćena procesima metamorfizma i bitno promijenjena u smislu obogaćivanja korisnim komponentama) i **metamorfna** (ležišta koja su formirana u procesu metamorfizma, odnosno nastala kada i metamorfne stijene u kojima se nalaze).

Povezano
--------

* Mineralne sirovine
* Geologija
* Mineralogija
* Petrologija
* Rudarstvo
* Metalurgija